প্রতিবাদ নয়। সিন্ডিকেট রাজ নিয়ে তৃণমূলের দুই গোষ্ঠীর সংঘর্ষেই গতকাল গুলি চলে পার্ক স্ট্রিট এলাকার কলিন্স লেনে। পুলিস সূত্রে এমনটাই জানা গিয়েছে। যুযুধান দুই গোষ্ঠীই স্থানীয় কাউন্সিলর মনজর ইকবাল ঘনিষ্ঠ। বুধবার রফা করতে হাজির হন কাউন্সিলরও। কিন্তু, তাতেও কোনও কাজ হয়নি। গতকাল সন্ধেবেলাই চলল গুলি।
 ওয়েব ডেস্ক: প্রতিবাদ নয়। সিন্ডিকেট রাজ নিয়ে তৃণমূলের দুই গোষ্ঠীর সংঘর্ষেই গতকাল গুলি চলে পার্ক স্ট্রিট এলাকার কলিন্স লেনে। পুলিস সূত্রে এমনটাই জানা গিয়েছে। যুযুধান দুই গোষ্ঠীই স্থানীয় কাউন্সিলর মনজর ইকবাল ঘনিষ্ঠ। বুধবার রফা করতে হাজির হন কাউন্সিলরও। কিন্তু, তাতেও কোনও কাজ হয়নি। গতকাল সন্ধেবেলাই চলল গুলি। সিন্ডিকেটের রাশ থাকবে কার হাতে? এনিয়ে গণ্ডগোল চলছিল বেশ কিছুদিন ধরেই। বুধবার সেই গণ্ডগোলই চরমে ওঠে। কলিন্স লেনে মাথা তুলতে থাকা তিনটি হাইরাইজ তৈরির লাগাম নিয়েই গোয়ালা গুড্ডু, সোন্নু, শাহনওয়াজ আলমদের সঙ্গে ঝামেলা বেঁধে যায় বাবরদের। আর এই দুই গোষ্ঠীই এলাকার তৃণমূল কাউন্সিলর মনজর ইকবালের ঘনিষ্ঠ বলে পরিচিত। তাই ঝামেলা মেটাতে ময়দানে নামেন তিনি। কিন্তু, ততক্ষণে পার্ক স্ট্রিট থানায় দুপক্ষই পরস্পরের বিরুদ্ধে অভিযোগ জানিয়ে দিয়েছে। পরে কাউন্সিলর হস্তক্ষেপ করায় বিষয়টি সমঝোতা হয়ে গিয়েছে বলে পুলিস আর তেমন মাথা ঘামায়নি। কিন্তু, বৃহস্পতিবার ফের শুরু হয় গণ্ডগোল। ঝামেলা এতটাই বেড়ে যায় যে চলে গুলি। পুলিস বলছে, গণ্ডগোলে দুই গোষ্ঠীর যারা যারা জড়িত তাদের সকলেরই অসামাজিক কাজের রেকর্ড রয়েছে।